               IL-KUMMISSJONI EWROPEA
            Brussell, 30.6.2020
            COM(2020) 271 final
            2020/0130(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li jeħtieġ tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom dwar l-emendar tal-Annessi I u II tal-Ftehim dwar il-Kollegament u l-adozzjoni tal-Istandards Tekniċi tal-Kollegament
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li jeħtieġ tittieħed f’isem l-Unjoni fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom  b’rabta mal-adozzjoni prevista ta’ deċiżjoni dwar l-emendar tal-Annessi I u II tal-Ftehim u l-adozzjoni tal-Istandards Tekniċi tal-Kollegament

               2.Kuntest tal-proposta

               2.1.Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom

               L-għan tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (“il-Ftehim”) huwa li jikkollega l-iskema tal-UE għall-iskambju ta’ kwoti tal-emissjonijiet (EU ETS) ma’ dik Żvizzera billi jippermetti li l-kwoti fi skema waħda jkunu jistgħu jiġu nnegozjati u jintużaw għall-finijiet ta’ konformità fl-oħra, u b’hekk jiġu estiżi l-opportunitajiet għall-mitigazzjoni tat-tibdil fil-klima. Il-Ftehim daħal fis-seħħ fl-1 ta’ Jannar 2020.

               2.2.Kumitat Konġunt

               Il-Kumitat Konġunt stabbilit bl-Artikolu 12 tal-Ftehim għandu r-responsabbiltà li jamministra l-Ftehim u li jiżgura l-implimentazzjoni tiegħu. Jista’ wkoll jiddeċiedi li jadotta annessi ġodda tal-Ftehim, jew li jemenda dawk eżistenti. Jista’ jiddiskuti wkoll l-emendi tal-Artikoli tal-Ftehim, jiffaċilita l-iskambju tal-ideat dwar il-leġiżlazzjoni tal-Partijiet u jwettaq ir-reviżjonijiet tal-Ftehim.

               Il-Kumitat Konġunt huwa korp bilaterali magħmul minn rappreżentanti tal-Partijiet (l-UE u l-Iżvizzera). Għandu jkun hemm il-qbil taż-żewġ Partijiet dwar id-deċiżjonijiet li jittieħdu mill-Kumitat Konġunt.

               Skont l-Artikolu 3(7) tal-Ftehim, l-amministratur tar-reġistru Żvizzeru u l-amministratur ċentrali tal-Unjoni għandhom jiżviluppaw Standards Tekniċi tal-Kollegament (LTS) ibbażati fuq il-prinċipji stabbiliti fl-Anness II tal-Ftehim. L-LTS għandhom jiddeskrivu r-rekwiżiti dettaljati għall-istabbiliment ta’ konnessjoni robusta u sikura bejn ir-Reġistru Supplimentari tat-Tranżazzjonijiet Żvizzeru (SSTL) u r-Reġistru tat-Tranżazzjonijiet tal-Unjoni Ewropea (EUTL). L-LTS se jidħlu fis-seħħ meta jiġu adottati b’deċiżjoni tal-Kumitat Konġunt.

               2.3.Att previst tal-Kumitat Konġunt

               Waqt it-tielet laqgħa tiegħu li se ssir fl-2020, il-Kumitat Konġunt  jeħtieġ jadotta deċiżjoni skont l-Artikolu 3(7) tal-Ftehim dwar l-adozzjoni tal-Istandards Tekniċi tal-Kollegament u se jemenda l-Anness I u II tal-Ftehim f’konformità mal-Artikolu 13(2) tal-Ftehim (“l-att previst”).

               L-għan tal-atti previsti huwa li abbażi tal-prinċipji stabbiliti fl-Anness II tal-Ftehim, jiġu deskritti r-rekwiżiti dettaljati għall-istabbiliment ta’ konnessjoni robusta u sikura bejn l-SSTL u l-EUTL. Għal dan l-għan, jiddeskrivi l-linja bażi għall-ispeċifikazzjonijiet tekniċi f’termini jew rekwiżiti tal-arkitettura, tas-servizz u tas-sigurtà. Bil-ħsieb li jitnaqqas ir-riskju ta’ frodi, użu ħażin jew attivitajiet kriminali li jinvolvu r-reġistri, u li tiġi protetta l-integrità tal-kollegament, jenħtieġ li d-dettalji tal-proċeduri neċessarji kif ukoll il-kunsiderazzjonijiet u l-ftehimiet sottostanti tagħhom jiġu trattati b’mod kunfidenzjali. Għaldaqstant, l-att previst jindirizza l-elementi neċessarji f’livell pjuttost għoli mingħajr ma jiżvela l-istandards relatati mas-sigurtà u s-sikurezza tal-kollegament. Dawk jenħtieġ li jiġu stabbiliti f’linji gwida tekniċi ulterjuri li jeħtieġ jiġu żviluppati minn grupp ta’ ħidma f’konformità mal-Artikolu 12 (5) tal-Ftehim. Il-grupp ta’ ħidma jenħtieġ li tal-anqas jinkludi l-amministratur tar-reġistru Żvizzeru u l-amministratur ċentrali tal-Unjoni, u t-tnejn li huma jenħtieġ li jiżguraw l-operat kontinwu, effettiv u effiċjenti tal-kollegament kif ukoll l-adattament tiegħu għall-progress tekniku u r-rekwiżiti ġodda relatati mas-sigurtà u s-sikurezza tal-kollegament. Minħabba n-natura kemm sensittiva kif ukoll teknika ta’ dawn il-linji gwida, u l-ħtieġa li jiġu adattati biex jinżamm livell xieraq ta’ sikurezza u sigurtà tal-kollegament, ir-rappreżentanti tal-Unjoni fil-Kumitat Konġunt jenħtieġ li jiġu informati, u meta xieraq, ikunu kapaċi jaqblu dwar dawn il-linji gwida mingħajr deċiżjoni ulterjuri tal-Kunsill.

               L-emenda tal-Anness I tippermetti li jitqies il-progress li sar fuq l-istabbiliment tal-kollegament tar-reġistru fir-rigward tat-trasferiment tal-kontijiet tal-operaturi tal-inġenji tal-ajru, mir-reġistru tal-Unjoni għar-reġistru Żvizzeru, f’konformità mal-Punt 17 tal-Parti B tal-Anness I tal-Ftehim. B’dan il-mod, tiġi żgurata t-tranżizzjoni bla xkiel ta’ dawk il-kontijiet mir-reġistru tal-Unjoni għar-reġistru Żvizzeru.

               L-emenda tal-Anness II tal-Ftehim saret ukoll neċessarja fid-dawl tal-iżviluppi riċenti biex jiġi żgurat li l-kollegament jista’ jiġi operat f’perjodu ta’ żmien xieraq. Għal dan l-għan, l-emenda tipprevedi żieda fil-livell ta’ flessibbiltà li permezz tagħha, sett ta’ teknoloġiji usa’ iżda ekwivalenti jkunu kompatibbli mar-rekwiżiti tal-Anness II.

               L-att previst se jkun vinkolanti fuq il-partijiet f’konformità mal-Artikolu 3(7) tal-Ftehim, li jipprevedi li l-LTS u l-emendi tal-Annessi I u II se jidħlu fis-seħħ meta jiġu adottati bid-deċiżjoni tal-Kumitat Konġunt. F’konformità mal-Artikolu 12 (3) tal-Ftehim, id-deċiżjonijiet meħuda mill-Kumitat Konġunt fil-każijiet previsti f’dan il-Ftehim se jkunu vinkolanti fuq il-Partijiet kif jidħlu fis-seħħ.

               3.Pożizzjoni li jeħtieġ tittieħed f’isem l-Unjoni

               Id-Deċiżjoni tal-Kunsill, ibbażata fuq din il-proposta tal-Kummissjoni, tiddetermina l-pożizzjoni tal-Unjoni Ewropea fir-rigward tad-Deċiżjoni tal-Kumitat Konġunt li jeħtieġ tittieħed dwar l-adozzjoni tal-Istandards Tekniċi tal-Kollegament (LTS) u l-emendi tal-Annessi I u II għall-operat tal-kollegament bejn l-EU ETS u l-ETS tal-Iżvizzera.

               L-Artikolu 3(7) tal-Ftehim dwar il-Kollegament jeħtieġ l-iżvilupp tal-Istandards Tekniċi tal-Kollegament li se jidħlu fis-seħħ wara l-adozzjoni tagħhom mill-Kumitat Konġunt. L-LTS huma bbażati fuq il-prinċipji stabbiliti fl-Anness II tal-Ftehim u jiddeskrivu r-rekwiżiti dettaljati għall-istabbiliment ta’ konnessjoni robusta u sigura bejn ir-reġistri tat-tranżazzjonijiet tal-EU ETS u l-ETS tal-Iżvizzera, li ż-żewġ naħat jeħtieġ jikkonformaw magħhom sabiex jiġi operat il-kollegament bejn l-EU ETS u l-ETS tal-Iżvizzera. Għal din ir-raġuni, huma neċessarji biex il-kollegament jaħdem.

               F’konformità mad-Deċiżjoni Nru 2/2019 tal-Kumitat Konġunt
                  1
                tal-5 ta’ Diċembru 2019
                  2
               , l-LTS huma relatati ma’ soluzzjoni proviżorja għall-kollegament bejn l-EU ETS u l-ETS tal-Iżvizzera. Is-soluzzjoni proviżorja jenħtieġ li tkun disponibbli minn Mejju 2020 jew malajr kemm jista’ jkun wara.

               Fid-dawl tal-iżviluppi riċenti, id-disponibbiltà tas-soluzzjoni proviżorja minn Mejju 2020 jew malajr kemm jista’ jkun wara, teħtieġ żieda fil-livell ta’ flessibbiltà sabiex l-implimentazzjoni tal-kollegament ma tkunx tiddependi mill-operazzjonalizzazzjoni ta’ teknoloġija speċifika, diment li l-għażliet ekwivalenti jkunu fattibbli.

               F’dan l-isfond u sabiex jiġi żgurat l-aċċess għas-suq prattikament mingħajr interruzzjoni ta’ ċerti operaturi tal-inġenji tal-ajru, jenħtieġ li t-trasferiment tal-kontijiet tagħhom mir-reġistru tal-Unjoni għar-reġistru Żvizzeru jsir b’kunsiderazzjoni sħiħa għal meta jkun possibbli li l-kwoti jiġu ttrasferiti minn sistema għal oħra.

               L-iżvilupp ta’ suq internazzjonali tal-karbonju li jiffunzjona tajjeb permezz ta’ kollegament minn isfel għal fuq tal-iskemi għall-iskambju ta’ kwoti tal-emissjonijiet huwa għan fit-tul tal-politika tal-UE u tal-komunità internazzjonali, b’mod partikolari bħala mezz biex jintlaħqu l-objettivi tal-klima tal-Ftehim ta’ Pariġi. F’dan ir-rigward, l-Artikolu 25 tad-Direttiva li tistabbilixxi l-iskema għall-iskambju ta’ kwoti tal-emissjonijiet ta’ gassijiet serra (EU ETS) jipprevedi li l-EU ETS tiġi kkollegata ma’ skemi oħrajn tal-iskambju ta’ kwoti tal-emissjonijiet diment li dawn ikunu obbligatorji, ikollhom limitu assolut tal-emissjonijiet, u jkunu kompatibbli, kif inhu l-każ tal-iskema Żvizzera. Wara d-dħul fis-seħħ tal-Ftehim fl-1 ta’ Jannar 2020, l-LTS li jidħlu fis-seħħ jirrappreżentaw pass importanti għall-implimentazzjoni tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għal dan il-każ

               Il-Kumitat Konġunt huwa korp stabbilit skont l-Artikolu 12 tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom.

               L-att li l-Kumitat Konġunt huwa mitlub jadotta jikkostitwixxi att b’effetti ġuridiċi. L-att previst se jkun vinkolanti skont id-dritt internazzjonali f’konformità mal-Artikolu 12(3) tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst huma marbuta mal-ambjent.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               2020/0130 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li jeħtieġ tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom dwar l-emendar tal-Annessi I u II tal-Ftehim dwar il-Kollegament u l-adozzjoni tal-Istandards Tekniċi tal-Kollegament

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom
                  4
                (il-“Ftehim”) ġie konkluż mill-Unjoni bid-Deċiżjoni tal-Kunsill (UE) 2018/219
                  5
                u daħal fis-seħħ fl-1 ta’ Jannar 2020.

               (2)Skont l-Artikolu 3(7) tal-Ftehim, il-Kumitat Konġunt jista’ jadotta deċiżjoni dwar l-Istandards Tekniċi tal-Kollegament (LTS) żviluppati mill-amministratur tar-reġistru Żvizzeru u mill-amministratur ċentrali tal-Unjoni u bbażati fuq il-prinċipji stabbiliti fl-Anness II tal-Ftehim, deskritti fir-rekwiżiti dettaljati għall-istabbiliment ta’ konnessjoni robusta u sikura bejn ir-Reġistru Supplimentari tat-Tranżazzjonijiet Żvizzeru (SSTL) u r-Reġistru tat-Tranżazzjonijiet tal-Unjoni Ewropea (EUTL). Imbagħad, l-LTS jidħlu fis-seħħ wara li jiġu adottati b’deċiżjoni tal-Kumitat Konġunt.

               (3)L-Anness I tal-Ftehim jenħtieġ li jiġi emendat f’konformità mal-Artikolu 13(2) tal-Ftehim biex tiġi żgurata t-tranżizzjoni bla xkiel fl-amministrazzjoni tal-operaturi tal-inġenji tal-ajru mogħtija lill-Iżvizzera għall-ewwel darba wara d-dħul fis-seħħ tal-Ftehim f’konformità mal-punt 17 tal-Parti B tal-Anness I tal-Ftehim
                  6
                billi jitqies il-progress li sar biex jiġi stabbilit il-kollegament tar-reġistru.

               (4)L-Anness II jenħtieġ li jiġi emendat biex jipprevedi sett ta’ teknoloġiji akbar iżda ekwivalenti sabiex jiġi stabbilit il-kollegament tar-reġistru meħtieġ mill-Ftehim.

               (5)Waqt it-tielet laqgħa tiegħu li se ssir fl-2020, il-Kumitat Konġunt jeħtieġ jadotta l-Istandards Tekniċi tal-Kollegament żviluppati.

               (6)Jixraq li tiġi stabbilita l-pożizzjoni li jeħtieġ tittieħed f’isem l-Unjoni fil-Kumitat Konġunt, għaliex l-Istandards Tekniċi tal-Kollegament se jkunu vinkolanti fuq l-Unjoni.

               (7)L-adozzjoni tal-LTS tirrappreżenta element importanti relatat mal-implimentazzjoni tal-Ftehim, sabiex tippermetti l-istabbiliment tas-sisien tekniċi tal-kollegament u tispjega l-linja bażi għall-ispeċifikazzjonijiet tekniċi fit-termini tar-rekwiżiti tal-arkitettura, tas-servizz u tas-sigurtà.

               (8)F’konformità mal-Artikolu 13(1) tal-Ftehim, il-Kumitat Konġunt jista’ jaqbel mal-linji gwida tekniċi biex tiġi żgurata l-implimentazzjoni xierqa tal-Ftehim, inkluż l-istabbiliment ta’ konnessjoni robusta u sikura bejn l-SSTL u l-EUTL. Il-linji gwida tekniċi jenħtieġ li jiġu żviluppati minn grupp ta’ ħidma stabbilit skont l-Artikolu 12(5) tal-Ftehim. Il-grupp ta’ ħidma jenħtieġ li tal-anqas jinkludi l-amministratur tar-reġistru Żvizzeru u l-amministratur ċentrali tar-Reġistru tal-Unjoni u jenħtieġ li jassisti ulterjorment lill-Kumitat Konġunt fil-funzjonijiet tiegħu skont l-Artikolu 13 tal-Ftehim.

               ADOTTA DIN ID-DEĊIŻJONI:

               Artikolu 1

               Il-pożizzjoni li jeħtieġ tittieħed f’isem l-Unjoni fit-tielet laqgħa tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom, fir-rigward tal-adozzjoni tal-Istandards Tekniċi tal-Kollegament u l-emendar tal-Annessi I u II, għandha tkun ibbażata fuq l-abbozz tal-att tal-Kumitat Konġunt mehmuż ma’ din id-Deċiżjoni.

               Ir-rappreżentanti tal-Unjoni fil-Kumitat Konġunt jistgħu jaqblu ma’ tibdiliet minuri fl-abbozz tad-Deċiżjoni mingħajr deċiżjoni ulterjuri tal-Kunsill.

               Artikolu 2

               Ir-rappreżentanti tal-Unjoni fi ħdan il-Kumitat Konġunt jistgħu jaqblu mal-linji gwida tekniċi biex tiġi żgurata l-implimentazzjoni xierqa tal-Ftehim, inkluż l-istabbiliment ta’ konnessjoni robusta u sikura bejn l-SSTL u l-EUTL. Għal dan l-għan, għandu jiġi stabbilit grupp ta’ ħidma skont l-Artikolu 12(5) tal-Ftehim li għandu jassisti lill-Kumitat Konġunt fil-funzjonijiet tiegħu skont l-Artikolu 13 u b’mod partikolari l-Artikolu 13(1) tal-Ftehim.

               Magħmul fi Brussell,

                     Għall-Kunsill

                     Il-President

                     (1)

                        Il-pożizzjoni li jeħtieġ tittieħed f’isem l-UE ġiet iddeterminata mid-Deċiżjoni tal-Kunsill (UE) 2019/2106 tal-21 ta’ Novembru 2019 dwar il-pożizzjoni li għandha tittieħed, f’isem l-Unjoni Ewropea, fi ħdan il-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom, fir-rigward tal-emendar tal-Annessi I u II għall-Ftehim (ĠU L 318, 10.12.2019, p. 96).

                     (2)

                        Disponibbli fuq
                  https://ec.europa.eu/clima/sites/clima/files/ets/markets/docs/decision_201902_swiss_ets_linking.pdf

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (4)

                        ĠU L 322, 7.12.2017, p. 3.

                     (5)

                        Id-Deċiżjoni tal-Kunsill (UE) 2018/219 tat-23 ta’ Jannar 2018 dwar il-konklużjoni tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (ĠU L 43, 16.2.2018, p. 1).

                     (6)

                        Id-Deċiżjoni Nru 2/2019 tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom tal-5 ta’ Diċembru 2019 li temenda l-Annessi I u II tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom, disponibbli fuq
                  https://ec.europa.eu/clima/sites/clima/files/ets/markets/docs/decision_201902_swiss_ets_linking.pdf

    ---documentbreak---

               IL-KUMMISSJONI EWROPEA
            Brussell, 30.6.2020
            COM(2020) 271 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li jeħtieġ tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom dwar l-emendar tal-Annessi I u II tal-Ftehim dwar il-Kollegament u l-adozzjoni tal-Istandards Tekniċi tal-Kollegament

               ID-DEĊIŻJONI Nru 2/2020 TAL-KUMITAT KONĠUNT STABBILIT BIL-FTEHIM BEJN L-UNJONI EWROPEA U L-KONFEDERAZZJONI ŻVIZZERA DWAR IL-KOLLEGAMENT TAL-ISKEMI GĦALL-ISKAMBJU TA’ KWOTI TAL-EMISSJONIJIET TA’ GASSIJIET SERRA TAGĦHOM
                  ta’ …
                  li temenda l-Anness I u II tal-Ftehim u l-Istandards Tekniċi tal-Kollegament (LTS)

               IL-KUMITAT KONĠUNT

               Wara li kkunsidra l-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom
                  1
                (minn hawn ’il quddiem “il-Ftehim”), u b’mod partikolari l-Artikolu 3(7) u l-Artikolu 13(2) tiegħu,

               Billi:

               (1)Id-Deċiżjoni Nru 2/2019 tal-Kumitat Konġunt tal-5 ta’ Diċembru 2019
                  2
                emendat l-Annessi I u II tal-Ftehim u b’hekk issodisfat il-kundizzjonijiet għall-kollegament stabbiliti fil-Ftehim.

               (2)Wara l-adozzjoni tad-Deċiżjoni Nru 2/2019 tal-Kumitat Konġunt u skont l-Artikolu 21(3) tal-Ftehim, il-Partijiet skambjaw l-istrumenti ta’ ratifika tagħhom, peress li jqisu li l-kundizzjonijiet kollha għall-kollegament kif stabbiliti fil-Ftehim ġew issodisfati.

               (3)F’konformità mal-Artikolu 21(4) tal-Ftehim, il-Ftehim daħal fis-seħħ fl-1 ta’ Jannar 2020.

               (4)L-Anness I tal-Ftehim jenħtieġ li jiġi emendat f’konformità mal-Artikolu 13(2) tal-Ftehim biex tiġi żgurata tranżizzjoni bla xkiel fl-amministrazzjoni tal-operaturi tal-inġenji tal-ajru attribwiti lill-Iżvizzera għall-ewwel darba billi jitqies il-progress li sar fl-istabbiliment tal-kollegament bejn ir-reġistri.

               (5)Sabiex jiġu akkomodati l-iżviluppi reċenti u jiġi żgurat livell ogħla ta’ flessibbiltà biex jiġi stabbilit il-kollegament bejn ir-reġistri meħtieġ mill-Ftehim, l-Anness II tal-Ftehim jenħtieġ li jiġi emendat f’konformità mal-Artikolu 13(2) tal-Ftehim biex jipprevedi sett ta’ teknoloġiji akbar iżda ekwivalenti ħalli jiġi stabbilit il-kollegament bejn ir-reġistri.

               (6)Skont l-Artikolu 3(7) tal-Ftehim, l-amministratur tar-reġistru Żvizzeru u l-amministratur ċentrali tal-Unjoni jenħtieġ li jiżviluppaw Standards Tekniċi tal-Kollegament (LTS) ibbażati fuq il-prinċipji stabbiliti fl-Anness II tal-Ftehim. L-LTS jenħtieġ li jiddeskrivu r-rekwiżiti dettaljati għall-istabbiliment ta’ konnessjoni robusta u sigura bejn ir-Reġistru Supplimentari tat-Tranżazzjonijiet Żvizzeru (SSTL) u r-Reġistru tat-Tranżazzjonijiet tal-Unjoni Ewropea (EUTL). L-LTS jenħtieġ li jidħlu fis-seħħ meta jiġu adottati bid-deċiżjoni tal-Kumitat Konġunt.

               (7)F’konformità mal-Artikolu 13(1) tal-Ftehim, il-Kumitat Konġunt jenħtieġ li jaqbel dwar linji gwida tekniċi biex tiġi żgurata l-implimentazzjoni xierqa tal-Ftehim inkluż dwar l-istabbiliment ta’ konnessjoni robusta u sigura bejn l-SSTL u l-EUTL. Jistgħu jiġu żviluppati linji gwida tekniċi minn grupp ta’ ħidma stabbilit skont l-Artikolu 12(5) tal-Ftehim. Il-grupp ta’ ħidma jenħtieġ li tal-inqas jinkludi l-amministratur tar-Reġistru Żvizzeru u l-amministratur ċentrali tar-Reġistru tal-Unjoni u jenħtieġ li jassisti lill-Kumitat Konġunt fil-funzjonijiet tiegħu skont l-Artikolu 13 tal-Ftehim.

               (8)Fid-dawl tan-natura teknika tal-linji gwida u l-ħtieġa li dawn jiġu adattati għall-iżviluppi li jkunu għaddejjin, il-linji gwida tekniċi żviluppati mill-amministratur tar-reġistru Żvizzeru u l-amministratur ċentrali tal-Unjoni jenħtieġ li jitressqu lill-Kumitat Konġunt għall-informazzjoni jew, fejn xieraq, għall-approvazzjoni,

               ADOTTA DIN ID-DEĊIŻJONI:

               Artikolu 1

               It-tieni paragrafu tal-punt 17 fil-Parti B tal-Anness I tal-Ftehim huwa ssostitwit bit-test li ġej:

               “L-operaturi tal-inġenji tal-ajru attribwiti lill-Iżvizzera għall-ewwel darba wara d-dħul fis-seħħ ta’ dan il-Ftehim għandhom jiġu amministrati mill-Iżvizzera wara t-30 ta’ April tas-sena tal-attribuzzjoni u ladarba l-kollegament bejn ir-reġistri provviżorju jkun operattiv.”

               Artikolu 2

               Ir-raba’ subparagrafu tal-Anness II tal-Ftehim huwa ssostitwit bit-test li ġej:

               “L-LTS għandhom jispeċifikaw li l-komunikazzjonijiet bejn l-SSTL u l-EUTL jikkonsistu minn skambji siguri ta’ messaġġi tas-servizzi tal-web abbażi tat-teknoloġiji li ġejjin
                  3
                jew ekwivalenti:

               ·servizzi tal-web bl-użu tal-Protokoll ta’ Aċċess għal Oġġett Sempliċi (SOAP)

               ·Network Privat Virtwali (VPN) ibbażat fuq il-hardware

               ·XML (Extensible Markup Language)

               ·firma diġitali, u

               ·protokolli għas-sinkronizzazzjoni tan-network.”

               Artikolu 3

               L-Istandards Tekniċi tal-Kollegament (LTS), kif annessi ma’ din id-Deċiżjoni, huma b’dan adottati.

               Artikolu 4

               B’dan, għandu jiġi stabbilit grupp ta’ ħidma skont l-Artikolu 12(5) tal-Ftehim. Għandu jassisti lill-Kumitat Konġunt biex jiżgura l-implimentazzjoni xierqa tal-Ftehim inkluż l-iżvilupp ta’ linji gwida tekniċi għall-implimentazzjoni tal-LTS.

               Il-grupp ta’ ħidma tal-inqas għandu jinkludi l-amministratur tar-Reġistru Żvizzeru u l-amministratur ċentrali tar-Reġistru tal-Unjoni.

               Artikolu 5

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul bl-Ingliż fi Brussell, fi XX 2020.

               Għall-Kumitat Konġunt

                        Is-Segretarju għall-Unjoni Ewropea

                        Il-President

                        Is-Segretarju għall-Iżvizzera

               ANNESS

               STANDARDS TEKNIĊI TAL-KOLLEGAMENT (LTS)

               skont l-Artikolu 3(7) tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom

               Standard għal Soluzzjoni Provviżorja

               1.Glossarju

               Tabella 1-1 Akronimi Kummerċjali u Definizzjonijiet

                        Akronimu/Terminu

                        Definizzjoni

                        Kwota

                        Kwota għall-emissjoni ta’ tunnellata ta’ ekwivalenti għad-diossidu tal-karbonju matul perjodu speċifikat, li għandha tkun valida biss għall-finijiet li jiġu ssodisfati r-rekwiżiti skont l-EU ETS jew l-ETS tal-Iżvizzera.

                        CH

                        Il-Konfederazzjoni Żvizzera

                        CHU

                        Kwoti ġenerali Żvizzeri (It-terminu “CHU2” jintuża bħala taqsira għat-tieni perjodu ta’ impenn tal-kwoti CHU)

                        CHUA

                        Kwota tal-Avjazzjoni Żvizzera

                        COP

                        Proċeduri Operazzjonali Komuni żviluppati b’mod konġunt mill-Partijiet tal-Ftehim biex jiġi operat il-kollegament bejn l-EU ETS u l-ETS tal-Iżvizzera.

                        ETR

                        Reġistru għall-Iskambju ta’ Kwoti tal-Emissjonijiet

                        ETS

                        Skema għall-Iskambju ta’ Kwoti tal-Emissjonijiet

                        UE

                        L-Unjoni Ewropea

                        EUA

                        Kwota Ġenerali tal-UE

                        EUAA

                        Kwota tal-Avjazzjoni tal-UE

                        EUCR

                        Reġistru Konsolidat tal-Unjoni Ewropea

                        EUTL

                        Reġistru tat-Tranżazzjonijiet tal-Unjoni Ewropea

                        Reġistru

                        Sistema kontabilistika għall-kwoti maħruġa skont l-ETS, li żżomm rekord tas-sjieda tal-kwoti miżmuma fil-kontijiet elettroniċi.

                        SSTL

                        Reġistru Supplimentari tat-Tranżazzjonijiet Żvizzeru

                        Tranżazzjoni

                        Proċess f’reġistru li jinkludi t-trasferiment ta’ kwota minn kont għal kont ieħor.

                        Sistema tar-reġistru tat-tranżazzjonijiet

                        Ir-reġistru tat-tranżazzjonijiet ikun fih rekord ta’ kull tranżazzjoni proposta mibgħuta minn Reġistru għall-ieħor.

               Tabella 1-2 Akronimi Tekniċi u Definizzjonijiet

                        Akronimu

                        Definizzjoni

                        Kriptografija asimmetrika

                        Tuża ċwievet pubbliċi u privati għall-kriptar u d-dekriptar tad-data.

                        Awtorità taċ-Ċertifikazzjoni (CA)

                        Entità li toħroġ ċertifikati diġitali.

                        Ċavetta kriptografika

                        Biċċa informazzjoni li tiddetermina l-output funzjonali ta’ algoritmu kriptografiku.

                        Dekriptaġġ

                        Proċess invers tal-kriptaġġ.

                        Firma diġitali

                        Teknika matematika użata biex tiġi vvalidata l-awtentiċità u l-integrità ta’ messaġġ, software jew dokument diġitali.

                        Kriptaġġ

                        Il-proċess tal-konverżjoni tal-informazzjoni jew tad-data f’kodiċi, speċjalment biex jiġi evitat l-aċċess mhux awtorizzat.

                        Inġestjoni tal-fajl

                        Il-proċess tal-qari ta’ fajl.

                        Firewall

                        Apparat jew software tas-sigurtà tan-network li jimmonitorja u jikkontrolla t-traffiku tan-network li jkun dieħel u jkun ħiereġ abbażi ta’ regoli predeterminati.

                        Monitoraġġ tal-polz (heartbeat)

                        Sinjal perjodiku ġġenerat u mmonitorjat minn hardware jew software biex jindika operat normali jew biex jissinkronizza partijiet oħra ta’ sistema tal-kompjuter.

                        IPSec

                        IP SECurity. Familja ta’ protokolli tan-network li tawtentika u tikkripta l-pakketti tad-data biex tiġi fornuta komunikazzjoni kriptata sigura bejn żewġ kompjuters fuq network tal-Protokoll tal-Internet.

                        Ittestjar tal-penetrazzjoni

                        Il-prattika tal-ittestjar ta’ sistema tal-kompjuter, network jew applikazzjoni tal-web biex jinstabu vulnerabbiltajiet tas-sigurtà li dak li jattakka jista’ jisfrutta.

                        Proċess ta’ rikonċiljazzjoni

                        Proċess li jiżgura li jkun hemm ftehim bejn żewġ settijiet ta’ rekords.

                        VPN

                        Network Privat Virtwali.

                        XML

                        Extensible Mark-up Language. Dan jippermetti lil dawk li jfasslu biex joħolqu t-tikketti personalizzati tagħhom li jippermettu d-definizzjoni, it-trażmissjoni, il-validazzjoni u l-interpretazzjoni tad-data bejn l-applikazzjonijiet u bejn l-organizzazzjonijiet.

               2.Introduzzjoni

               Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom tat-23 ta’ Novembru 2017 (“il-Ftehim”) jipprevedi r-rikonoxximent reċiproku ta’ kwoti tal-emissjonijiet li jistgħu jintużaw għall-konformità skont l-Iskema għall-Iskambju ta’ Kwoti tal-Emissjonijiet tal-Unjoni Ewropea (“EU ETS”) jew l-Iskema għall-Iskambju ta’ Kwoti tal-Emissjonijiet tal-Iżvizzera (“ETS tal-Iżvizzera”). Biex jiġi operat il-kollegament bejn l-EU ETS u l-ETS tal-Iżvizzera, għandu jiġi stabbilit kollegament dirett bejn ir-Reġistru tat-Tranżazzjonijiet tal-Unjoni Ewropea (EUTL) tar-Reġistru tal-Unjoni u r-Reġistru Supplimentari tat-Tranżazzjonijiet Żvizzeru (SSTL) tar-reġistru Żvizzeru, li se jippermetti t-trasferiment minn reġistru għal reġistruta’ kwoti tal-emissjonijiet maħruġa taħt kwalunkwe waħda miż-żewġ ETS (Artikolu 3(2) tal-Ftehim). Biex jiġi operat il-kollegament bejn l-EU ETS u l-ETS tal-Iżvizzera, għandha tiġi stabbilita soluzzjoni provviżorja sa Mejju 2020 jew kemm jista’ jkun malajr wara. Il-partijiet għandhom jikkooperaw biex jissostitwixxu kemm jista’ jkun malajr is-soluzzjoni provviżorja b’kollegament permanenti bejn ir-reġistri (Anness II tal-Ftehim).

               Skont l-Artikolu 3(7) tal-Ftehim, l-amministratur tar-reġistru Żvizzeru u l-amministratur ċentrali tar-Reġistru tal-Unjoni għandhom jiżviluppaw Standards Tekniċi tal-Kollegament (LTS) ibbażati fuq il-prinċipji stabbiliti fl-Anness II tal-Ftehim, li jiddeskrivu r-rekwiżiti dettaljati għall-istabbiliment ta’ konnessjoni robusta u sigura bejn l-SSTL u l-EUTL. L-LTS żviluppati mill-amministraturi għandhom jidħlu fis-seħħ meta jiġu adottati b’ deċiżjoni tal-Kumitat Konġunt.

               L-LTS, kif irreġistrat f’dan id-dokument, jeħtieġ jiġu adottati mill-Kumitat Konġunt bid-Deċiżjoni tiegħu Nru 2/2020. F’konformità ma’ din id-Deċiżjoni, il-Kumitat Konġunt għandu jitlob lill-amministratur tar-reġistru Żvizzeru u lill-amministratur ċentrali tal-Unjoni biex jiżviluppaw aktar linji gwida tekniċi biex jiġi operat il-kollegament u biex jiżguraw li dawn jiġu kontinwament adattati għall-progress tekniku u r-rekwiżiti ġodda relatati mas-sikurezza u s-sigurtà tal-kollegament u mal-operat effettiv u effiċjenti tiegħu.

               2.1.Kamp ta’ applikazzjoni

               Dan id-dokument jirrappreżenta l-fehim komuni bejn il-Partijiet tal-Ftehim rigward l-istabbiliment tal-pedamenti tekniċi tal-kollegament bejn ir-reġistri tal-EU ETS u l-ETS tal-Iżvizzera. Filwaqt li jiddeskrivi l-linja bażi għall-ispeċifikazzjonijiet tekniċi f’termini ta’ rekwiżiti tal-arkitettura, tas-servizz u tas-sigurtà, se tkun meħtieġa xi gwida dettaljata ulterjuri biex jiġi operat il-kollegament.

               Għall-funzjonament tajjeb, il-kollegament se jeħtieġ proċessi u proċeduri sabiex il-kollegament jiġi operat ulterjorment. Skont l-Artikolu 3(6) tal-Ftehim, dawk il-kwistjonijiet huma dettaljati f’dokument separat tal-proċeduri operazzjonali komuni (COP), li jeħtieġ jiġi adottat separatament b’deċiżjoni tal-Kumitat Konġunt.

               2.2.Destinatarji

               Dan id-dokument huwa indirizzat lill-amministratur tar-reġistru Żvizzeru u lill-amministratur ċentrali tar-Reġistru tal-Unjoni.

               3.Dispożizzjonijiet Ġenerali

               3.1.Arkitettura tal-Kollegament tal-Komunikazzjoni

               L-għan ta’ din it-taqsima huwa li tipprovdi deskrizzjoni tal-arkitettura ġenerali tal-operazzjonalizzazzjoni tal-kollegament bejn l-EU ETS u l-ETS tal-Iżvizzera u l-komponenti differenti involuti fiha.

               Peress li s-sigurtà hija parti ewlenija mid-definizzjoni tal-arkitettura, ittieħdu l-miżuri kollha biex ikun hemm arkitettura robusta. Għalkemm il-kollegament  permanenti bejn ir-reġistri previst se jkun ibbażat fuq is-servizzi tal-web, is-soluzzjoni provviżorja se tuża minflok mekkaniżmu għall-iskambju tal-fajls.

               Is-soluzzjoni teknika tuża:

               ·Protokoll ta’ trasferiment sigur tal-iskambju tal-messaġġi.

               ·Messaġġi XML.

               ·Firma diġitali u kriptaġġ ibbażati fuq l-XML.

               ·Apparat tal-VPN jew network sigur għat-trasport tad-data ekwivalenti.

               3.1.1.Skambju tal-Messaġġi

               Il-komunikazzjoni bejn ir-Reġistru tal-Unjoni u r-reġistru Żvizzeru se tkun ibbażata fuq mekkaniżmu għall-iskambju tal-messaġġi permezz ta’ kanali siguri. Kull naħa se sserraħ fuq ir-repożitorju tagħha stess tal-messaġġi riċevuti.

               Iż-żewġ Partijiet se jżommu reġistru tal-messaġġi li jirċievu, flimkien mad-dettalji tal-ipproċessar.

               Żbalji jew status mhux mistenni jeħtieġ jiġu rrappurtati, bħala twissijiet, u jenħtieġ li jkun hemm kuntatt uman bejn it-timijiet ta’ appoġġ.

                  L-iżbalji u l-avvenimenti mhux mistennija se jiġu mmaniġġati b’osservazzjoni tal-proċeduri operazzjonali stabbiliti fil-proċess tal-ġestjoni tal-inċidenti tas-COP.

               3.1.2.Messaġġ XML – Deskrizzjoni ta’ livell għoli

               Messaġġ XML fih wieħed minn dawn li ġejjin:

               ·Talba għal Tranżazzjoni waħda jew aktar u/jew Tweġiba għal Tranżazzjoni waħda jew aktar;

               ·Operazzjoni/tweġiba waħda relatata mar-rikonċiljazzjoni;

               ·Messaġġ ta’ Test wieħed.

               Kull messaġġ fih intestatura li tinkludi:

               ·Sistema tal-ETS ta’ oriġini;

               ·Numru tas-Sekwenza.

               3.1.3.Perjodi ta’ żmien għall-Inġestjoni

               Is-soluzzjoni provviżorja hija bbażata fuq perjodi ta’ żmien għall-inġestjoni predefiniti li huma segwiti minn sett ta’ avvenimenti msemmija. It-talbiet għal tranżazzjonijiet li riċevuti permezz tal-kollegament se jiġu inġestiti biss f’intervalli predefiniti, u jinkludu validazzjoni teknika għal tranżazzjonijiet li joħorġu u li jidħlu. Barra minn hekk, ir-rikonċiljazzjonijiet jistgħu jsiru kuljum u jistgħu jiġu attivati manwalment.

                  Il-bidliet fil-frekwenza u/jew fiż-żmien ta’ kwalunkwe wieħed minn dawn l-avvenimenti se jiġu mmaniġġati b’osservazzjoni tal-proċeduri operazzjonali stabbiliti fil-proċess tal-eżekuzzjoni tat-talba tas-COP.

               3.1.4.Flussi ta’ Messaġġi tat-Tranżazzjonijiet

               Tranżazzjonijiet li joħorġu

               Dan jirrifletti l-perspettiva tal-ETS trasferenti. Id-dijagramma tas-sekwenza ta’ hawn fuq turi l-flussi speċifiċi kollha tat-tranżazzjonijiet li jkunu ħerġin.

               Fluss ewlieni ta’ “Tranżazzjoni Normali” (bil-passi indikati fid-disinn ta’ hawn fuq):

               (a)Fir-rigward tal-ETS trasferenti, it-talba għal tranżazzjoni tintbagħat mir-reġistru għar-Reġistru tat-tranżazzjonijiet, ladarba d-dewmien kollu fin-negozju jkun għadda (dewmien ta’ 24 siegħa, meta applikabbli).

               (b)Ir-reġistru tat-tranżazzjonijiet jivvalida t-talba għal tranżazzjoni.

               (c)It-talba għal tranżazzjoni tintbagħat lill-ETS tad-destinazzjoni.

               (d)It-tweġiba tal-aċċettazzjoni tintbagħat lir-reġistru tal-ETS tal-oriġini.

               (e)L-ETS tad-destinazzjoni tivvalida t-talba għal tranżazzjoni.

               (f)L-ETS tad-destinazzjoni tibgħat it-tweġiba tal-aċċettazzjoni lura lir-Reġistru tat-tranżazzjonijiet tal-ETS tal-oriġini.

               (g)Ir-Reġistru tat-tranżazzjonijiet jibgħat it-tweġiba tal-aċċettazzjoni lir-reġistru.

               Fluss alternattiv ta’ “Ċaħda tar-Reġistru tat-Tranżazzjonijiet” (bil-passi indikati fid-disinn ta’ hawn fuq, li jibdew ukoll minn a)):

               (a)Fis-sistema tal-oriġini, it-talba għal tranżazzjoni tintbagħat mir-reġistru għar-Reġistru tat-tranżazzjonijiet, ladarba d-dewmien kollu fin-negozju jkun għadda (dewmien ta’ 24 siegħa, meta applikabbli).

               Segwit minn:

               (b)Ir-reġistru tat-tranżazzjonijiet ma jivvalidax it-talba

               (c)Il-messaġġ ta’ ċaħda jintbagħat lir-reġistru tal-oriġini.

               Fluss alternattiv ta’ “Ċaħda tal-ETS” (bil-passi indikati fid-disinn ta’ hawn fuq, li jibdew minn a)):

               (a)Fl-ETS tal-oriġini, it-talba għal tranżazzjoni tintbagħat mir-reġistru għar-Reġistru tat-tranżazzjonijiet, ladarba d-dewmien kollu fin-negozju jkun għadda (dewmien ta’ 24 siegħa, meta applikabbli).

               (b)Ir-reġistru tat-tranżazzjonijiet jivvalida t-tranżazzjoni.

               (c)It-talba għal tranżazzjoni tintbagħat lill-ETS tad-destinazzjoni.

               (d)Il-messaġġ tal-aċċettazzjoni jintbagħat lir-reġistru tal-ETS tal-oriġini.

               Segwit minn:

               (e)Ir-Reġistru tat-tranżazzjonijiet tal-ETS akkwirenti ma jivvalidax it-tranżazzjoni.

               (f)L-ETS akkwirenti tibgħat it-tweġiba taċ-ċaħda lir-Reġistru tat-tranżazzjonijiet tal-ETS trasferenti.

               (g)Ir-reġistru tat-tranżazzjonijiet jibgħat iċ-ċaħda lir-reġistru.

               Tranżazzjonijiet li jidħlu

                  Dan jirrifletti l-perspettiva tal-ETS akkwirenti. Il-fluss speċifiku huwa muri fid-dijagramma tas-sekwenza li ġejja:

               Id-dijagramma turi:

               1.Meta r-Reġistru tat-tranżazzjonijiet tal-ETS akkwirenti jivvalida t-talba, dan jibgħat il-messaġġ tal-aċċettazzjoni lill-ETS Trasferenti u messaġġ ta’ “tranżazzjoni kompluta” lir-reġistru tal-ETS akkwirenti.

               2.Meta talba li tidħol tiġi miċħuda fuq ir-Reġistru tat-tranżazzjonijiet akkwirenti u tiġi miċħuda, it-talba għal tranżazzjoni ma tintbagħatx lir-reġistru tal-ETS akkwirenti.

               Protokoll

               Iċ-ċiklu tal-messaġġ tat-tranżazzjoni jinvolvi biss żewġ messaġġi:

               ·ETS Trasferenti → Proposta ta’ Tranżazzjoni tal-ETS Akkwirenti.

               ·ETS Akkwirenti → Tweġiba għal Tranżazzjoni tal-ETS Trasferenti: Jew Aċċettata jew Miċħuda (inkluża r-raġuni għaċ-ċaħda).

               –Aċċettata: It-tranżazzjoni hija kompluta.

               –Miċħuda: It-tranżazzjoni hija tterminata.

               Status tat-tranżazzjoni

               ·L-istatus tat-tranżazzjoni tal-ETS trasferenti se jiġi stabbilit għal “proposta” meta tintbagħat it-talba.

               ·L-istatus tat-tranżazzjoni tal-ETS akkwirenti se jiġi stabbilit għal “proposta” meta tiġi riċevuta t-talba u waqt li tkun qed tiġi ttrattata.

               ·L-istatus tat-tranżazzjoni tal-ETS akkwirenti se jiġi stabbilit għal “kompluta”/“terminata”, meta l-proposta tiġi pproċessata.  L-ETS akkwirenti mbagħad se tibgħat il-messaġġ ta’ aċċettazzjoni/ċaħda korrispondenti.

               ·L-istatus tat-tranżazzjoni tal-ETS trasferenti se jiġi stabbilit għal kompluta/terminata meta l-aċċettazzjoni/ċ-ċaħda tiġi riċevuta u pproċessata.

               ·Fl-ETS Trasferenti, l-istatus tat-tranżazzjoni se jibqa’ kif propost jekk ma tasal l-ebda tweġiba.

               ·L-ETS akkwirenti se tistabbilixxi bħala “terminata” kwalunkwe tranżazzjoni li tibqa’ kif proposta għal aktar minn 30 minuta.

                        L-inċidenti relatati mat-tranżazzjonijiet se jiġu tmmaniġġati b’osservazzjoni tal-proċeduri operazzjonali stabbiliti fil-proċess tal-ġestjoni tal-inċidenti tas-COP.

               3.2.Sigurtà tat-Trasferiment tad-Data

               Id-data fi tranżitu se tkun soġġetta għal erba’ livelli ta’ sigurtà:

               (1)Kontroll tal-aċċess għan-network: Firewall u saff ta’ interkonnessjoni tan-network.

               (2)Kriptaġġ fil-livell tat-trasport: VPN jew network sigur għat-trasport tad-data ekwivalenti.

               (3)Kriptaġġ fil-livell tas-sessjoni: Protokoll ta’ trasferiment sigur tal-iskambju tal-messaġġi.

               (4)Kriptaġġ fil-livell tal-applikazzjoni: Kriptaġġ u firma b’kontenut XML.

               3.2.1.Firewall u Interkonnessjoni tan-Network

               Il-kollegament għandu jiġi stabbilit fuq network protett minn firewall ibbażat fuq il-hardware. Il-firewall għandu jiġi konfigurat b’regoli, b’tali mod li l-klijenti “reġistrati” biss ikunu jistgħu jagħmlu konnessjonijiet mas-server tal-VPN.

               3.2.2.Network Privat Virtwali (VPN)

               Il-komunikazzjonijiet kollha bejn il-Partijiet għandhom jiġu protetti bl-użu ta’ teknoloġija sigura għat-trasferiment tad-data. Fil-każ ta’ Network Privat Virtwali (VPN), l-infrastruttura jenħtieġ li tkun ibbażata fuq apparat hardware jew virtwali. It-teknoloġiji tal-VPN jipprovdu l-kapaċità li tinħoloq “mina” permezz ta’ network bħall-Internet minn punt għall-ieħor, filwaqt li jiġu protetti l-komunikazzjonijiet kollha. Qabel il-ħolqien tal-mina tal-VPN, jinħareġ ċertifikat diġitali lil punt aħħari ta’ klijent prospettiv, li jippermetti lill-klijent jipprovdi prova tal-identità waqt in-negozjar tal-konnessjoni. Kull Parti hija responsabbli biex tinstalla ċ-ċertifikat fil-punt tat-tmiem tal-VPN tagħha. Bl-użu taċ-ċertifikati diġitali, kull server tal-VPN aħħari se jkollu aċċess għal awtorità ċentrali biex jinnegozja kredenzjali ta’ awtentikazzjoni. Waqt il-proċess ta’ ħolqien tal-mina, jiġi nnegozjat il-kriptaġġ, filwaqt li jiġi żgurat li l-komunikazzjonijiet kollha li jgħaddu mill-mina jiġu protetti.

               Il-punti aħħari tal-VPN tal-klijent għandhom jiġu konfigurati ħalli l-mina tal-VPN tinżamm b’mod permanenti, sabiex tkun tista’ ssir komunikazzjoni affidabbli, bidirezzjonali u f’ħin reali bejn il-Partijiet f’kull ħin.

               Kwalunkwe soluzzjoni oħra ekwivalenti għandha tkun konformi mal-prinċipji msemmija hawn fuq.

               3.2.3.Implimentazzjoni tal-IPSec

               Fil-każ tal-użu ta’ soluzzjoni tal-VPN, l-użu tal-protokoll tal-IPSec biex tiġi ffurmata l-infrastruttura tal-VPN minn sit għal ieħor se jipprevedi l-awtentikazzjoni minn sit għal ieħor, l-integrità tad-data u l-kriptaġġ tad-data. Il-konfigurazzjonijiet tal-VPN tal-IPSec jiżguraw awtentikazzjoni xierqa bejn żewġ punti aħħarin f’konnessjoni VPN. Il-Partijiet se jidentifikaw u jawtentikaw il-klijent remot permezz tal-konnessjoni IPSec bl-użu ta’ ċertifikati diġitali pprovduti minn Awtorità taċ-Ċertifikazzjoni rikonoxxuta min-naħa l-oħra.

               L-IPSec tiżgura wkoll l-integrità tad-data tal-komunikazzjonijiet kollha li jgħaddu mill-mina tal-VPN. Il-pakketti tad-data jiġu hashed u ffirmati bl-użu tal-informazzjoni dwar l-awtentikazzjoni stabbilita mill-VPN. Il-kunfidenzjalità tad-data hija assigurata bl-istess mod billi tippermetti l-kriptaġġ tal-IPSec.

               3.2.4.Protokoll ta’ Trasferiment Sigur tal-Iskambju tal-Messaġġi

               Is-soluzzjoni provviżorja tiddependi fuq diversi saffi ta’ kriptaġġ biex ikun hemm skambju sigur ta’ data bejn il-Partijiet. Iż-żewġ sistemi u l-ambjenti differenti tagħhom huma interkonnessi fil-livell tan-network permezz ta’ mini tal-VPN jew networks siguri għat-trasport tad-data ekwivalenti. Fil-livell tal-applikazzjoni, il-fajls jiġu ttrasferiti bl-użu ta’ protokoll ta’ trasferiment sigur tal-iskambju tal-messaġġi fil-livell tas-sessjoni.

               3.2.5.Kriptaġġ u Firma XML

               Fil-fajls XML, l-iffirmar u l-kriptaġġ iseħħu f’żewġ livelli. Kull talba għal tranżazzjoni, tweġiba għal tranżazzjoni u messaġġ ta’ rikonċiljazzjoni jiġu ffirmati b’mod diġitali individwalment.

               Fit-tieni pass, kull subelement tal-element “messaġġ” jiġi kkriptat individwalment.

               Barra minn hekk, bħala t-tielet pass u biex jiġu żgurati l-integrità u n-nonripudju tal-messaġġ kollu, il-messaġġ tal-element ewlieni jiġi ffirmat b’mod diġitali. Dan jirriżulta f’livell għoli ta’ protezzjoni għad-data inkorporata f’XML. L-implimentazzjoni teknika tosserva l-istandards tal-Konsorzju tal-World Wide Web.

               Biex jiġi ddekriptat u vverifikat il-messaġġ, il-proċess jiġi segwit bl-ordni inversa.

               3.2.6.Ċwievet Kriptografiċi

               Il-kriptografija taċ-ċavetta pubblika se tintuża għall-kriptaġġ u l-iffirmar.

               Għall-każ speċifiku ta’ IPSec, għandu jintuża ċertifikat diġitali maħruġ minn Awtorità taċ-Ċertifikazzjoni (CA) fdata miż-żewġ Partijiet. Din is-CA tivverifika l-identità u toħroġ ċertifikati li jintużaw biex organizzazzjoni tiġi identifikata b’mod pożittiv u jiġu stabbiliti kanali siguri ta’ komunikazzjoni tad-data bejn il-Partijiet.

                        Iċ-ċwievet kriptografiċi jintużaw għall-iffirmar u l-kriptaġġ tal-kanali ta’ komunikazzjoni u l-fajls tad-data. Iċ-ċertifikati pubbliċi jiġu skambjati b’mod diġitali mill-Partijiet bl-użu ta’ kanali siguri u jiġu vverifikati ’l barra mill-kanal fiss ta’ komunikazzjoni. Din il-proċedura hija parti integrali mill-proċess tal-Ġestjoni tas-Sigurtà tal-Informazzjoni tas-COP.

               3.3.Lista ta’ Funzjonijiet taħt il-Kollegament

               Il-kollegament jispeċifika s-sistema ta’ trażmissjoni għal serje ta’ funzjonijiet li jimplimentaw il-proċessi tan-negozju derivati mill-Ftehim. Il-kollegament jinkludi wkoll l-ispeċifikazzjoni għall-proċess ta’ rikonċiljazzjoni u għall-messaġġi tat-test li se jippermettu l-implimentazzjoni ta’ monitoraġġ tal-polz.

               3.3.1.Tranżazzjonijiet Kummerċjali

               Mill-perspettiva tan-negozju, il-kollegament jikkontempla erba’ (4) tipi ta’ Talbiet għal Tranżazzjonijiet:

               ·Trasferiment estern:

               ·Wara d-dħul fis-seħħ tal-kollegament tal-ETS, il-kwoti tal-UE u tal-Iżvizzera huma funġibbli, u għalhekk trasferibbli bis-sħiħ, bejn il-Partijiet.

               ·Trasferiment mibgħut permezz tal-kollegament se jinvolvi kont ta’ trasferiment fuq ETS u kont ta’ akkwist fuq l-ETS l-oħra.

               ·It-trasferiment jista’ jinkludi kwalunkwe ammont mill-erba’ (4) tipi ta’ kwoti:

               ·Kwoti ġenerali Żvizzeri (CHU)

               ·Kwoti tal-avjazzjoni Żvizzeri (CHUA)

               ·Kwoti ġenerali tal-UE (EUA)

               ·Kwoti tal-avjazzjoni tal-UE (EUAA)

               ·Allokazzjoni Internazzjonali:

               L-Operaturi tal-Inġenji tal-Ajru amministrati minn ETS waħda b’obbligi fuq l-ETS l-oħra u intitolati li jirċievu kwoti mingħajr ħlas minn dik it-tieni ETS, se jirċievu kwoti tal-avjazzjoni mingħajr ħlas mit-tieni ETS, permezz tat-tranżazzjoni ta’ allokazzjoni internazzjonali.

               ·Treġġigħ lura tal-Allokazzjoni Internazzjonali:

               Din it-tranżazzjoni se sseħħ f’każ li kwoti mingħajr ħlas allokati lil operatur tal-inġenju tal-ajru li jkollu l-ETS l-oħra jkollhom jitreġġgħu lura għalkollox.

               ·Ritorn ta’ Allokazzjoni Eċċessiva:

               Simili għat-treġġigħ lura, iżda meta l-allokazzjoni ma għandhiex bżonn titreġġa’ lura għalkollox, u l-kwoti allokati eċċessivi biss gjeħtieġ jerġgħu jiġu rritornati għall-ETS li talloka.

               3.3.2.Protokoll ta’ Rikonċiljazzjoni

               Ir-rikonċiljazzjonijiet isiru biss wara li jingħalqu l-perjodi ta’ żmien għall-messaġġi ta’ inġestjoni, validazzjoni u pproċessar.

               Ir-rikonċiljazzjonijiet huma parti integrali mill-miżuri ta’ sigurtà u konsistenza tal-kollegament. Iż-żewġ Partijiet se jaqblu dwar iż-żmien eżatt tar-rikonċiljazzjoni qabel ma joħolqu kwalunkwe skeda. Tista’ sseħħ rikonċiljazzjoni skedata ta’ kuljum jekk ikun hemm qbil miż-żewġ Partijiet. Mill-inqas se tiġi eżegwita rikonċiljazzjoni skedata, madankollu dan se jsir wara li sseħħ l-inġestjoni.

               Madankollu, kull Parti tista’ tibda r-rikonċiljazzjonijiet manwali fi kwalunkwe ħin.

                        It-tibdil fiż-żmien u fil-frekwenza tar-rikonċiljazzjoni skedata se jiġu mmaniġġati b’osservazzjoni tal-proċeduri operazzjonali stabbiliti fil-proċess tal-eżekuzzjoni tat-talba tas-COP.

               3.3.3.Messaġġ tat-Test

               Messaġġ tat-test huwa previst biex tiġi ttestjata l-komunikazzjoni minn tarf sa tarf. Il-messaġġ se jkun fih data li se tidentifikah bħala test u se jingħata tweġiba malli jiġi riċevut min-naħa l-oħra.

               3.4.Standards għas-Servizzi tal-Web

               Is-servizzi tal-web mhumiex se jintużaw fis-soluzzjoni provviżorja. Madankollu, ta’ min jinnota li l-forma u l-format tal-messaġġi XML se jibqgħu l-istess fil-biċċa l-kbira tagħhom. Bl-introduzzjoni tal-kollegament permanenti bejn ir-reġistri fil-futur, is-servizzi tal-web jenħtieġ li jippermettu l-iskambju tal-messaġġi XML f’ħin reali.

               3.5.Definizzjoni Speċifika tas-Servizzi tal-Web

               Din it-taqsima mhijiex applikabbli għas-soluzzjoni provviżorja. Kif intqal fit-taqsima preċedenti, is-servizzi tal-web se jintużaw biss fil-kollegament permanenti bejn ir-reġistri futur.

               3.6.Rekwiżiti dwar ir-Reġistrazzjoni tad-Data

               Biex tiġi appoġġata l-ħtieġa taż-żewġ Partijiet li jżommu informazzjoni preċiża u konsistenti, u li jipprovdu għodod għall-użu fil-proċess ta’ rikonċiljazzjoni biex jissolvew l-inkonsistenzi, għandhom jinżammu erba’ (4) tipi ta’ reġistri tad-data miż-żewġ Partijiet:

               ·Reġistri tat-tranżazzjonijiet;

               ·Reġistri tar-rikonċiljazzjonijiet;

               ·Arkivju tal-messaġġi;

               ·Reġistri tal-awditjar intern.

               Id-data kollha f’dawn ir-reġistri għandha tinżamm mill-inqas għal tliet (3) xhur għall-finijiet ta’ individwazzjoni ta’ soluzzjoni u ż-żamma ulterjuri tagħha se tiddependi fuq il-liġi applikabbli fuq kull naħa għall-finijiet ta’ awditjar.  Fajls tar-reġistri li jkollhom aktar minn tliet (3) xhur jistgħu jiġu arkivjati f’post sigur f’sistema tal-IT indipendenti, diment li dan ikun jista’ jinkiseb jew jiġi aċċessat f’perjodu raġonevoli.

               Reġistri tat-Tranżazzjonijiet

               Kemm is-subsistema tal-EUTL kif ukoll dik tal-SSTL fihom implimentazzjonijiet tar-Reġistru tat-tranżazzjonijiet.

               B’mod aktar speċifiku, ir-Reġistri tat-tranżazzjonijiet se jżommu rekord ta’ kull tranżazzjoni proposta mibgħuta lill-ETS l-oħra.  Kull rekord fih l-oqsma kollha tal-kontenut tat-tranżazzjoni u l-eżitu sussegwenti tat-tranżazzjoni (it-tweġiba tal-ETS riċeventi). Ir-Reġistri tat-tranżazzjonijiet se jżommu wkoll rekord tat-tranżazzjonijiet li jidħlu kif ukoll it-tweġiba mibgħuta lill-ETS tal-oriġini.

               Reġistri tar-Rikonċiljazzjonijiet

               Ir-Reġistru tar-Rikonċiljazzjoni jinkludi rekord ta’ kull messaġġ ta’ rikonċiljazzjoni skambjat bejn iż-żewġ Partijiet, inkluż l-id tar-rikonċiljazzjoni, il-kronogramma u r-riżultat tar-rikonċiljazzjoni: Status ta’ rikonċiljazzjoni “Irnexxiet” jew “Diskrepanzi”. Fis-soluzzjoni provviżorja, il-messaġġi ta’ rikonċiljazzjoni huma parti integrali mill-messaġġi skambjati.

               Iż-żewġ Partijiet għandhom jirreġistraw kull talba u t-tweġiba tagħha fir-Reġistru tar-Rikonċiljazzjonijiet. Għalkemm l-informazzjoni fir-Reġistru tar-Rikonċiljazzjonijiet ma tiġix kondiviża direttament bħala parti mir-Rikonċiljazzjoni nnifisha, l-aċċess għal din l-informazzjoni jista’ jkun neċessarju sabiex jiġu riżolti l-inkonsistenzi.

               Arkivju tal-Messaġġi

               Iż-żewġ Partijiet huma meħtieġa jarkivjaw kopja tad-data skambjata (il-fajls XML), mibgħuta u riċevuta, u jekk dawk jew il-messaġġi XML kinux korretti fil-format tagħhom jew le.

               L-għan ewlieni tal-arkivju huwa li jkun hemm awditjar, li jkun hemm evidenza ta’ dak li ntbagħat u li ġie riċevut mingħand il-Parti l-oħra u lilha. F’dak is-sens, flimkien mal-fajls, iċ-ċertifikati relatati jeħtieġ li jiġu arkivjati wkoll.

               Dawn il-fajls se jipprovdu wkoll informazzjoni addizzjonali għall-individwazzjoni ta’ soluzzjoni.

               Reġistru tal-Awditjar Intern

               Dawn ir-reġistri huma definiti u użati minn kull Parti waħedha.

               3.7.Rekwiżiti Operazzjonali

               L-iskambju tad-data bejn iż-żewġ sistemi mhuwiex kompletament awtonomu fis-soluzzjoni provviżorja; dan ifisser li jeħtieġ li l-operaturi u l-proċeduri jħaddmu l-kollegament.

               4.Dispożizzjonijiet dwar id-Disponibbiltà

               4.1.Tfassil tad-Disponibbiltà tal-Komunikazzjoni

               L-arkitettura għas-soluzzjoni provviżorja hija fundamentalment infrastruttura u software tal-ICT li tippermetti l-komunikazzjoni bejn l-ETS tal-Iżvizzera u l-EU ETS. L-iżgurar ta’ livelli għoljin ta’ disponibbiltà, integrità u kunfidenzjalità ta’ dan il-fluss ta’ data jsir għalhekk aspett essenzjali li għandu jitqies fidt-tfassil tas-soluzzjoni provviżorja u l-kollegament permanenti bejn ir-reġistri. Billi huwa proġett fejn l-infrastruttura tal-ICT, is-software magħmul apposta għall-klijenti, u l-proċessi għandhom rwol integrali, it-tliet elementi kollha jeħtieġ jitqiesu sabiex titfassal sistema reżiljenti.

               Reżiljenza tal-infrastruttura tal-ICT

               Il-kapitolu dwar id-dispożizzjonijiet ġenerali ta’ dan id-dokument jipprovdi d-dettalji dwar l-elementi kostitwenti arkitettoniċi. Min-naħa tal-infrastruttura tal-ICT, il-kollegament provviżorju jistabbilixxi network tal-VPN reżiljenti (jew ekwivalenti) li joħloq mini tal-komunikazzjoni siguri li fuqhom jistgħu jseħħu skambji siguri tal-messaġġi. Elementi ta’l-infrastruttura oħra huma kkonfigurati f’disponibbiltà għolja u/jew iserrħu fuq mekkaniżmi ta’ riżerva.

               Reżiljenza tas-Software mfassal apposta

               Il-moduli tas-software żviluppat apposta jtejbu r-reżiljenza billi jerġgħu jippruvaw il-komunikazzjoni man-naħa l-oħra għal perjodu ta’ żmien partikolari, jekk għal xi raġuni ma tkunx disponibbli.

               Reżiljenza tas-servizzi

               Fis-soluzzjoni provviżorja, l-iskambji tad-data bejn il-Partijiet iseħħu fi skedi tal-ħinijiet predefiniti matul is-sena. Uħud mill-passi meħtieġa fl-iskambji tad-data skedati minn qabel jeħtieġu intervent manwali mill-operaturi tas-sistema u/jew mill-amministraturi tar-reġistri. Filwaqt li jitqies dan l-aspett, u sabiex jiżdiedu d-disponibbiltà u s-suċċess tal-iskambji:

               ·Il-proċeduri operazzjonali jipprevedu perjodi ta’ żmien sinifikanti biex jitwettaq kull pass.

               ·Il-moduli tas-software għas-soluzzjoni provviżorja jimplimentaw komunikazzjoni asinkronika.

               ·Il-proċess awtomatiku ta’ rikonċiljazzjoni se jidentifika jekk kienx hemm kwistjonijiet fl-inġestjoni tal-fajls tad-data minn kull naħa.

               ·Il-proċessi ta’ monitoraġġ (infrastruttura tal-ICT u moduli tas-software mfassla apposta) jitqiesu fil-proċeduri tal-Ġestjoni tal-Inċidenti u jiskattawhom (kif definit fid-dokument tal-proċeduri operazzjonali komuni). Dawk il-proċeduri li għandhom l-għan li jnaqqsu ż-żmien biex jerġa’ jibda l-operat normali wara l-inċidenti, huma essenzjali biex jiżguraw proporzjonijiet għolja ta’ disponibbiltà.

               4.2.Inizjalizzazzjoni, Komunikazzjoni, Attivazzjoni mill-ġdid u Pjan tal-Ittestjar

               L-elementi differenti kollha involuti fl-arkitettura tas-soluzzjoni provviżorja għandhom jgħaddu minn serje ta’ testijiet individwali u kollettivi sabiex jikkonfermaw li l-pjattaforma hija lesta fil-livell tal-infrastruttura tal-ICT u tas-sistema tal-informazzjoni. Dawn it-testijiet operazzjonali huma prerekwiżit obbligatorju kull darba li l-pjattaforma tagħmel tranżizzjoni tas-soluzzjoni provviżorja minn status sospiż għal dak operazzjonali.

               L-attivazzjoni tal-istatus operazzjonali tal-kollegament imbagħad teħtieġ l-eżekuzzjoni b’suċċess ta’ pjan tat-test predefinit. Dan għandu jikkonferma li kull reġistru wettaq l-ewwel sett ta’ test intern, segwit minn validazzjoni tal-konnettività minn tarf sa tarf qabel ma tibda s-sottomissjoni tat-tranżazzjonijiet tal-produzzjoni bejn iż-żewġ Partijiet.

               Il-pjan tat-test jenħtieġ li jsemmi l-istrateġija ġenerali tat-test u d-dettalji dwar l-infrastruttura tal-ittestjar. B’mod partikolari, għal kull element f’kull blokk tat-test jenħtieġ li jinkludi:

               ·Il-kriterji u l-għodod tat-test;

               ·Ir-rwoli assenjati biex jitwettaq it-test;

               ·Ir-riżultati mistennija (pożittivi u negattivi);

               ·Skeda tat-test;

               ·Ir-reġistrazzjoni tar-rekwiżiti tar-riżultati tat-test;

               ·Id-dokumentazzjoni tal-individwazzjoni ta’ soluzzjoni;

               ·Dispożizzjonijiet tal-eskalazzjoni.

               Bħala proċess, it-testijiet tal-attivazzjoni tal-istatus operazzjonali jistgħu jinqasmu f’erba’ (4) blokok jew fażijiet kunċettwali:

               4.2.1.Testijiet Interni tal-Infrastruttura tal-ICT

               Dawn it-testijiet huma maħsuba biex jitwettqu u/jew jiġu vverifikati individwalment miż-żewġ Partijiet fuq kull naħa.

               Kull element tal-infrastruttura tal-ICT fuq kull naħa għandu jiġi ttestjat individwalment. Dan jinkludi kull komponent uniku tal-infrastruttura. Dawn it-testijiet jistgħu jitwettqu b’mod awtomatiku jew manwali iżda għandhom jivverifikaw li kull element tal-infrastruttura jkun operazzjonali.

               4.2.2.Testijiet tal-Komunikazzjoni

               Dawn it-testijiet għandhom jibdew individwalment f’kull Parti u jikkonkludu f’kooperazzjoni man-naħa l-oħra.

               Ladarba l-elementi individwali jkunu operazzjonali, il-kanali ta’ komunikazzjoni bejn iż-żewġ reġistri jeħtieġ li jiġu ttestjati. Għal dan l-għan, kull Parti għandha tivverifika li l-aċċess għall-Internet jaħdem, il-mini tal-VPN (jew in-network sigur għat-trasferiment ekwivalenti) huma stabbiliti, u hemm konnettività tal-IP minn sit għal sit. L-aċċessibbiltà tal-elementi ta’ infrastruttura lokali u remoti u l-konnettività tal-IP jenħtieġ li mbagħad jiġu kkonfermati għan-naħa l-oħra.

               4.2.3.Testijiet tas-Sistema Sħiħa (minn tarf sa tarf)

               Dawn it-testijiet huma maħsuba biex jitwettqu fuq kull naħa u r-riżultati għandhom jiġu kondiviżi mal-Parti l-oħra.

               Ladarba jkunu ġew ittestjati l-kanali ta’ komunikazzjoni u kull komponent individwali taż-żewġ reġistri, kull wieħed minnhom għandu jħejji serje ta’ tranżazzjonijiet u rikonċiljazzjoni simulati li huma rappreżentattivi tal-funzjonijiet kollha li jeħtieġ jiġu implimentati taħt il-kollegament.

               4.2.4.Testijiet tas-Sigurtà

               Dawn it-testijiet huma maħsuba biex jitwettqu u/jew jiġu skattati miż-żewġ Partijiet fuq kull naħa u kif deskritt fid-dettall fit-taqsimiet “Linji Gwida għall-Ittestjar tas-Sigurtà” u “Dispożizzjonijiet għall-Valutazzjoni tar-Riskju”.

               Huwa biss wara li kull waħda mill-erba’ fażijiet/blokok tkun intemmet b’riżultati prevedibbli, li l-kollegament provviżorju jista’ jitqies fi status operazzjonali.

               Riżorsi tal-ittestjar

               Kull Parti għandha sserraħ fuq riżorsi speċifiċi tal-ittestjar (software u hardware speċifiċi tal-infrastruttura tal-ICT) u għandha tiżviluppa funzjonijiet tal-ittestjar fis-sistemi rispettivi tagħha sabiex tappoġġa l-validazzjoni manwali u kontinwa tal-pjattaforma. Il-proċeduri manwali ta’ ttestjar individwali jew kooperattiv jistgħu jitwettqu fi kwalunkwe ħin mill-amministraturi tar-reġistru. L-attivazzjoni tal-istatus operazzjonali hija proċess manwali fih innifsu.

               Bl-istess mod huwa previst li l-pjattaforma twettaq kontrolli awtomatiċi f’intervalli regolari. Dawk il-kontrolli huma maħsuba biex iżidu d-disponibbiltà tal-pjattaforma billi jidentifikaw kwistjonijiet potenzjali bikrija fl-infrastruttura jew fis-software. Dan il-pjan ta’ monitoraġġ tal-pjattaforma huwa magħmul minn żewġ elementi:

               ·Monitoraġġ tal-infrastrutturi tal-ICT: miż-żewġ naħat, l-infrastruttura se tiġi mmonitorjata mill-fornituri tas-servizzi tal-infrastruttura tal-ICT. It-testijiet awtomatiċi se jkopru l-elementi differenti tal-infrastruttura u d-disponibbiltà tal-kanali ta’ komunikazzjoni.

               ·Monitoraġġ tal-applikazzjoni: il-moduli tas-software ta’ kollegament provviżorju se jimplimentaw monitoraġġ tal-komunikazzjoni tas-sistema fil-livell tal-applikazzjoni (jew manwalment u/jew f’intervalli regolari) li se jittestja d-disponibbiltà minn tarf sa tarf  tal-kollegament billi jissimula wħud mit-tranżazzjonijiet fuq il-kollegament.

               4.3.Ambjenti ta’ Aċċettazzjoni/Ittestjar

               L-arkitettura tar-Reġistru tal-Unjoni u r-reġistru tal-Iżvizzera jikkonsistu mit-tliet ambjenti li ġejjin:

               ·Produzzjoni (PROD): Dan l-ambjent għandu data reali u jipproċessa tranżazzjonijiet reali.

               ·Aċċettazzjoni (ACC): Dan l-ambjent fih data mhux reali jew anonimizzata, rappreżentattiva. Huwa l-ambjent fejn l-operaturi tas-sistema miż-żewġ Partijiet jivvalidaw rilaxxi ġodda.

               ·Test (TEST): Dan l-ambjent fih data mhux reali jew anonimizzata, rappreżentattiva. Dan l-ambjent huwa limitat għall-amministraturi tar-reġistru u maħsub biex jintuża għat-twettiq ta’ testijiet ta’ integrazzjoni miż-żewġ Partijiet.

               Ħlief għall-VPN (jew network ekwivalenti), it-tliet ambjenti huma indipendenti għalkollox minn xulxin, jiġifieri l-hardware, is-software, il-bażijiet tad-data, l-ambjenti virtwali, l-indirizzi IP, il-ports, jiġu stabbiliti u joperaw b’mod indipendenti minn xulxin.

               Fir-rigward tat-tqassim tal-VPN, dan huwa stabbilit f’żewġ ambjenti differenti, wieħed għall-PROD, ieħor indipendenti għall-ACC u t-TEST.

               5.Dispożizzjonijiet dwar il-Kunfidenzjalità u l-Integrità

               Il-Mekkaniżmi u l-Proċeduri tas-Sigurtà jipprevedu rwol ta’ żewġ persuni (prinċipju ta’ erba’ għajnejn) għal operazzjonijiet li jseħħu fil-kollegament bejn ir-Reġistru tal-Unjoni u r-Reġistru Żvizzeru. Ir-rwol ta’ żewġ persuni għandu japplika kull meta jkun meħtieġ, madankollu dan jista’ ma japplikax għall-passi kollha mwettqa mill-amministraturi tar-reġistru.

               Ir-rekwiżiti tas-sigurtà huma meqjusa u indirizzati fil-pjan ta’l-ġestjoni tas-sigurtà, li jinkludi wkoll proċessi relatati mal-immaniġġar tal-inċidenti ta’ sigurtà wara ksur eventwali tas-sigurtà. Il-parti operazzjonali ta’ dawn il-proċessi hija deskritta fis-COP.

               5.1.Infrastruttura għall-Ittestjar tas-Sigurtà

               Kull Parti timpenja ruħha li tistabbilixxi infrastruttura għall-ittestjar tas-sigurtà (billi tuża s-software u l-hardware stabbiliti komuni użati għad-detezzjoni tal-vulnerabbiltajiet fil-fażijiet tal-iżvilupp u tal-operat):

               ·Separati mill-ambjent tal-produzzjoni;

               ·Meta s-sigurtà tiġi analizzata minn tim indipendenti mill-iżvilupp u l-operat tas-sistema.

               Kull Parti timpenja ruħha li twettaq analiżi kemm statika kif ukoll dinamika.

               Fil-każ ta’ analiżi dinamika (bħall-ittestjar tal-penetrazzjoni), iż-żewġ Partijiet jimpenjaw ruħhom li jirrestrinġu l-evalwazzjonijiet b’mod ordinarju għall-ambjenti tat-test u l-aċċettazzjoni (kif definit fit-taqsima “Ambjenti ta’ aċċettazzjoni/ittestjar”). L-eċċezzjonijiet għal din il-politika huma soġġetti għal approvazzjoni taż-żewġ Partijiet.

               Qabel ma jiġi varat fl-ambjent tal-produzzjoni, kull modulu tas-software tal-kollegament (kif definit fit-taqsima “Arkitettura tal-kollegament tal-komunikazzjoni”) għandu jiġi ttestjat b’sigurtà.

               L-infrastruttura tal-ittestjar trid tkun separata kemm fil-livell tan-network kif ukoll f’dak tal-infrastruttura minn dak tal-produzzjoni u għandha tippermetti li jitwettqu t-testijiet tas-sigurtà meħtieġa biex tiġi vverifikata l-konformità mar-rekwiżiti tas-sigurtà.

               5.2.Dispożizzjonijiet dwar is-Sospensjoni u l-Attivazzjoni mill-Ġdid tal-Kollegament

               F’każ li jkun hemm suspett li tkun ġiet kompromessa s-sigurtà tar-reġistru tal-Iżvizzera, l-SSTL, ir-reġistru tal-Unjoni jew l-EUTL, iż-żewġ Partijiet għandhom jinformaw lil xulxin immedjatament u jissospendu l-kollegament bejn l-SSTL u l-EUTL.

                        Il-proċeduri għall-kondiviżjoni tal-informazzjoni, id-deċiżjoni tas-sospensjoni u d-deċiżjoni tal-attivazzjoni mill-ġdid huma parti mill-proċess tal-Eżekuzzjoni tat-Talba tas-COP.

               Sospensjonijiet

               Is-sospensjoni tal-kollegament bejn ir-reġistri f’konformità mal-Anness II tal-Ftehim tista’ sseħħ minħabba:

               ·Raġunijiet amministrattivi (manutenzjoni,.…), u għalhekk ippjanati;

               ·Raġunijiet ta’ sigurtà (jew ħsarat fl-infrastruttura tal-IT), u għalhekk mhux ippjanati.

               F’każ ta’ emerġenza, kwalunkwe Parti se tinforma lill-Parti l-oħra u tissospendi unilateralment il-kollegament bejn ir-reġistri.

               Jekk tittieħed deċiżjoni li jiġi sospiż il-kollegament bejn ir-reġistri, imbagħad allura kull Parti se tiżgura li l-kollegament jiġi interrott fil-livell tan-network (billi jiġu mblukkati il-partijiet jew il-konnessjonijiet kollha li jkunu deħlin u ħerġin).

                        Id-deċiżjoni li jiġi sospiż il-kollegament bejn ir-reġistri, kemm jekk tkun ippjanata kif ukoll jekk ma tkunx ippjanata, se tittieħed f’konformità mal-proċedura tal-Ġestjoni tal-Bidla jew tal-Ġestjoni tal-Inċidenti tas-Sigurtà tas-COP.

               Attivazzjoni mill-Ġdid tal-Komunikazzjoni

               Id-deċiżjoni li ssir attivazzjoni mill-ġdid se tittieħed kif dettaljat fis-COP u fi kwalunkwe każ mhux qabel it-tlestija b’suċċess tal-proċeduri tal-ittestjar tas-sigurtà kif dettaljat fit-taqsimiet “Linji gwida għall-ittestjar tas-sigurtà” u “Inizjalizzazzjoni, Attivazzjoni mill-ġdid tal-komunikazzjoni u pjan tal-ittestjar”.

               5.3.Dispożizzjonijiet dwar il-Ksur tas-Sigurtà

               Ksur tas-sigurtà huwa meqjus bħala Inċident tas-Sigurtà li jkollu impatt fuq il-kunfidenzjalità u l-integrità ta’ kwalunkwe informazzjoni sensittiva u/jew id-disponibbiltà tas-sistema li timmaniġġa dan il-ksur.

               L-informazzjoni sensittiva tiġi identifikata fil-Lista tal-Informazzjoni Sensittiva u tista’ tiġi mmaniġġata fis-sistema jew fi kwalunkwe parti relatata magħha.

               L-informazzjoni relatata direttament mal-ksur tas-sigurtà se titqies bħala sensittiva, immarkata “ETS Kritika” u tiġi mmaniġġata skont l-istruzzjonijiet tal-immaniġġar, sakemm ma jkunx speċifikat mod ieħor.

                        Kull ksur tas-sigurtà se jiġi mmaniġġat f’konformità mal-kapitolu dwar il-Ġestjoni tal-Inċidenti tas-Sigurtà tas-COP.

               5.4.Linji gwida għall-Ittestjar tas-Sigurtà

               5.4.1.Software

               L-ittestjar tas-sigurtà, inkluż l-ittestjar tal-penetrazzjoni, jekk ikun applikabbli, għandu jsir tal-inqas fuq ir-rilaxxi ewlenin ġodda kollha tas-software f’konformità mar-rekwiżiti tas-sigurtà stabbiliti fl-LTS sabiex tiġi vvalutata s-sigurtà tal-kollegament u r-riskji relatati.

               Jekk ma jkun ġie prodott l-ebda rilaxx ewlieni fl-aħħar 12-il xahar, għandu jsir ittestjar tas-sigurtà fuq is-sistema attwali b’kunsiderazzjoni tal-evoluzzjoni tat-theddida ċibernetika li tkun seħħet fl-aħħar 12-il xahar.

               L-ittestjar tas-sigurtà tal-kollegament bejn ir-reġistri għandu jsir fl-ambjent tal-aċċettazzjoni u, jekk meħtieġ, fl-ambjent tal-produzzjoni u bil-koordinazzjoni u l-qbil reċiproku taż-żewġ Partijiet.

               L-ittestjar tal-applikazzjonijiet tal-web se josserva standards internazzjonali miftuħa bħal dawk żviluppati mill-Proġett Open Web għas-Sigurtà tal-Applikazzjonijiet (OWASP).

               5.4.2.Infrastruttura

               L-infrastruttura li tappoġġa s-sistema tal-produzzjoni għandha tiġi skrinjata b’mod regolari kontra l-vulnerabbiltajiet (mill-inqas darba fix-xahar) u l-vulnerabbiltajiet identifikati rranġati fuq l-istess prinċipju kif definit fit-taqsima preċedenti bl-użu ta’ bażi tad-data tal-vulnerabbiltajiet aġġornata.

               5.5.Dispożizzjonijiet dwar il-Valutazzjoni tar-Riskju

               Jekk l-ittestjar tal-penetrazzjoni jkun applikabbli dan irid jiġi inkluż fl-ittestjar tas-sigurtà.

               Kull Parti tista’ tikkuntratta kumpanija speċjalizzata għat-twettiq tal-ittestjar tas-sigurtà, diment li din il-kumpanija:

               ·Ikollha l-ħiliet u l-esperjenza ta’ tali ttestjar tas-sigurtà;

               ·Ma tkunx qed tirrapporta direttament lill-iżviluppatur u/jew lill-kuntrattur tagħha u la tkun involuta fl-iżvilupp tas-software tal-kollegament u lanqas ma tkun subkuntrattur tal-iżviluppatur;

               ·Tkun iffirmat Ftehim ta’ Kunfidenzjalità biex iżżomm ir-riżultati kunfidenzjali u biex timmaniġġahom fil-livell ta’ “ETS Kritika” f’konformità mal-istruzzjonijiet tat-trattament.

                     (1)

                        ĠU L 322, 7.12.2017, p. 3.

                     (2)

                        ĠU [XXXX]

                     (3)

                        Attwalment dawk it-teknoloġiji qed jintużaw biex tiġi stabbilita konnessjoni bejn ir-Reġistru tal-Unjoni u r-Reġistru Internazzjonali tat-Tranżazzjonijiet kif ukoll bejn ir-Reġistru Żvizzeru u r-Reġistru Internazzjonali tat-Tranżazzjonijiet.


               IL-KUMMISSJONI EWROPEA
            Brussell, 1.7.2020
            COM(2020) 273 final
            2020/0131(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed, f’isem l-Unjoni Ewropea, fil-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-emenda li għandha ssir fil-Ftehim biex titqies l-adeżjoni tal-Istat Indipendenti ta’ Samoa

               MEMORANDUM TA’ SPJEGAZZJONI

               1.Is-Suġġett tal-proposta

               Din il-Proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-emenda tal-Ftehim li jittieħed kont tal-adeżjoni tal-Istat Indipendenti ta’ Samoa mal-ftehim.

               2.Il-Kuntest tal-proposta

               2.1.Raġunijiet u objettivi tal-proposta

               Fit-12 ta’ Ġunju 2002 il-Kunsill awtorizza lill-Kummissjoni biex tibda negozjati għal Ftehimiet ta’ Sħubija Ekonomika (FSE) mal-pajjiżi tal-AKP.

               Fit-30 ta’ Lulju 2009 l-Unjoni ffirmat il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, (“il- Ftehim”), li stabbilixxa qafas għal Ftehim ta’ Sħubija Ekonomika
                  1
               . Il-Ftehim għandu l-għan li:

               (a)l-Istati tal-Paċifiku jkunu jistgħu jibbenefikaw mill-aċċess aħjar għas-suq offrut mill-UE;

               (b)jippromwovi l-iżvilupp sostenibbli u l-integrazzjoni gradwali tal-Istati tal-Paċifiku fl-ekonomija dinjija;

               (c)tiġi stabbilita żona ta’ kummerċ ħieles bejn il-Partijiet ibbażata fuq l-interess komuni, permezz tal-liberalizzazzjoni progressiva tal-kummerċ b’mod li jkun konformi mar-regoli applikabbli tad-WTO u l-prinċipju tal-asimetrija, b’kunsiderazzjoni tal-ħtiġijiet speċifiċi u l-limitazzjonijiet fil-kapaċità tal-Istati tal-Paċifiku,f’dawk li huma livelli u puntwalità ta’ impenji;

               (d)jistabbilixxi l-arranġamenti xierqa għar-riżoluzzjoni tat-tilwim; kif ukoll

               (e)jiġu stabbiliti l-arranġamenti istituzzjonali xierqa.

               Il-Papua New Guinea u r-Repubblika tal-Fiġi qed japplikaw il-Ftehim b’mod provviżorju mill-20 ta’ Diċembru 2009 u mill-28 ta’ Lulju 2014, rispettivament.

               L-Artikolu 80 tal-FSE jipprevedi li Gżejjer oħra tal-Paċifiku jistgħu jaderixxu mal-Ftehim abbażi tas-sottomissjoni ta’ offerta ta’ aċċess għas-suq konformi mal-Artikolu XXIV tal-GATT 1994. Għaldaqstant, l-Istat Indipendenti ta’ Samoa aderixxa mal-Ftehim fl-21 ta’ Diċembru 2018
                  2
                u ilu japplikah b’mod proviżorju mill-31 ta’ Diċembru 2018. Jinsabu għaddejjin proċeduri tal-Partijiet rigward l-adeżjonijiet tal-Gżejjer Solomon u tar-Renju ta’ Tonga, li indikaw l-interessi tagħhom li jaċċedu għall-Ftehim.

               Wara l-adeżjoni tal-Istat Indipendenti ta’ Samoa għall-Ftehim, huwa meħtieġ li jiġu introdotti modifiki tekniċi fil-Ftehim biex tiżdied l-offerta tiegħu ta’ aċċess għas-suq mal-Anness II tal-Ftehim.

               2.2.Il-Kumitat tal-Kummerċ tal-FSE

               L-Artikolu 68 tal-Ftehim ta’ Sħubija Ekonomika jistabbilixxi Kumitat tal-Kummerċ li huwa magħmul minn rappreżentanti tal-Partijiet (l-UE u l-Istati tal-Paċifiku).

               Il-Kumitat tal-Kummerċ għandu jindirizza l-kwistjonijiet kollha meħtieġa għall-implimentazzjoni tal-Ftehim. Fit-twettiq tal-funzjonijiet tiegħu, il-Kumitat tal-Kummerċ jista’:

               (f)jistabbilixxi u jissorvelja kwalunkwe kumitat jew korp speċjali meħtieġa għall-implimentazzjoni tal-Ftehim;

               (g)jiltaqa’ fi kwalunkwe ħin miftiehem mill-Partijiet;

               (h)iqis kwalunkwe kwistjoni taħt il-Ftehim u jieħu azzjoni xierqa fl-eżerċizzju tal-funzjonijiet tiegħu; kif ukoll

               (i)jieħu deċiżjonijiet jew jagħmel rakkomandazzjonijiet f’każijiet previsti fil-Ftehim.

               2.3.Id-deċiżjoni prevista tal-Kumitat tal-Kummerċ tal-FSE

               Fit-3-4 ta’ Ottubru 2019, matul is-seba’ laqgħa tiegħu, il-Kumitat tal-Kummerċ tal-FSE adotta rakkomandazzjoni lill-Partijiet għall-Ftehim, fost l-oħrajn, li tirrakkomanda li jiġi emendat il-Ftehim sabiex titqies l-adeżjoni tal-Istat Indipendenti ta’ Samoa. Il-bidliet meħtieġa jinkludu ż-żieda tal-offerta ta’ aċċess għas-suq ta’ Samoa mal-Anness II tal-Ftehim.

               L-Artikolu 13 tal-Ftehim jipprovdi li l-Kumitat tal-Kummerċ bi ftehim jista’ jimmodifika l-Anness II tal-Ftehim fi kwalunkwe mod meqjus xieraq.

               Għaldaqstant, fi XX XX XX, matul it-tmien laqgħa tiegħu, il-Kumitat tal-Kummerċ tal-FSE għandu jadotta d-deċiżjoni tiegħu li jagħmel l-emenda teknika meħtieġa għall-Ftehim sabiex titqies l-adeżjoni tal-Istat Indipendenti ta’ Samoa .

               3.Il-pożizzjoni li għandha tittieħed f’isem l-Unjoni

               Id-deċiżjoni tal-Kunsill proposta tistabbilixxi l-pożizzjoni li għandha tittieħed f’isem l-Unjoni f’dak li għandu x’jaqsam mal-adozzjoni tal-emendi ssuġġeriti għal dan il-Ftehim, biex titqies l-adeżjoni reċenti tal-Istat Indipendenti ta’ Samoa..

               Tali pożizzjoni għandha tkun ibbażata fuq l-abbozz ta’ deċiżjoni tal-Kumitat tal-Kummerċ dwar l-emenda għall-Ftehim mehmuż mal-abbozz ta’ Deċiżjoni tal-Kunsill.

               Is-suġġett tar-rakkomandazzjoni prevista jikkonċerna l-politika tal-kummerċ, qasam li fir-rigward tiegħu l-Unjoni għandha kompetenza esterna esklużiva bis-saħħa tal-Artikolu 3(2) tat-TFUE.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f'isem l-Unjoni f'sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.

               4.1.2.Applikazzjoni għall-każ attwali

               Il-Kumitat tal-Kummerċ huwa korp stabbilit bil-Ftehim ta’ Sħubija Ekonomika.

               L-emenda li għandha tiġi adottata mill-Kumitat tal-Kummerċ għandu jkollha effetti legali. Malli jiġi adottat, l-att previst ikun vinkolanti skont id-dritt internazzjonali f’konformità mal-Artikolu 13 tal-Ftehim.

               L-emendi previsti ma jissupplimentawx jew ma jemendawx il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tar-rakkomandazzjoni prevista li tittieħed pożizzjoni f’isem l-Unjoni dwarha. Jekk ir-rakkomandazzjoni prevista jkollha żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ attwali

               L-għan u l-kontenut tar-rakkomandazzjoni prevista jirrelataw mal-politika kummerċjali komuni.

               Għalhekk, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Pubblikazzjoni tar-rakkomandazzjoni prevista

               Billi d-deċiżjoni tal-Kumitat tal-Kummerċ se jemenda l-Ftehim ta’ Sħubija Ekonomika, ikun xieraq li din tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.

               2020/0131 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed, f’isem l-Unjoni Ewropea, fil-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-emenda li għandha ssir fil-Ftehim biex titqies l-adeżjoni tal-Istat Indipendenti ta’ Samoa

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fit-30 ta’ Lulju 2009 l-Unjoni ffirmat Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra,
                  3
               (“il- Ftehim”), li stabbilixxa qafas għal Ftehim ta’ Sħubija Ekonomika. Il-Ftehim ġie applikat provviżorjament mill-Papua New Guinea u mir-Repubblika ta’ Fiġi mill-20 ta’ Diċembru 2009 u mit-28 ta’ Lulju 2014 rispettivament.

               (2)L-Artikolu 80 tal-FSE jipprevedi li Gżejjer oħra tal-Paċifiku jistgħu jaderixxu mal-Ftehim abbażi tas-sottomissjoni ta’ offerta ta’ aċċess għas-suq konformi mal-Artikolu XXIV tal-GATT 1994. Għaldaqstant, l-Istat Indipendenti ta’ Samoa aderixxa mal-Ftehim fl-21 ta’ Diċembru 2018
                  4
                u ilu japplikah b’mod proviżorju mill-31 ta’ Diċembru 2018.

               (3)L-Artikolu 68 tal-Ftehim jipprevedi li l-Kumitat tal-Kummerċ irid jindirizza l-kwistjonijiet kollha meħtieġa għall-implimentazzjoni tal-Ftehim.

               (4)Fit-3-4 ta’ Ottubru 2019, matul is-seba’ laqgħa tiegħu, il-Kumitat għall-Kummerċ tal-FSE adotta rakkomandazzjoni lill-Partijiet għall-Ftehim, fost affarijiet oħra, li tirrakkomanda li jiġi emendat il-Ftehim sabiex titqies l-adeżjoni tal-Istat Indipendenti ta’ Samoa. Il-bidliet meħtieġa jinkludu ż-żieda tal-offerta ta’ aċċess għas-suq ta’ Samoa mal-Anness II tal-Ftehim.

               (5)L-Artikolu 13 tal-Ftehim jipprovdi li l-Kumitat tal-Kummerċ bi ftehim jista’ jimmodifika l-Anness II tal-Ftehim fi kwalunkwe mod meqjus xieraq.

               (6)It-tmien laqgħa tal-Kumitat tal-Kummerċ għandha ssir fi XX XX 2020, meta l-Kumitat tal-Kummerċ se jkun jista’, skont l-Artikolu 13 tal-Ftehim, jintroduċi l-emenda teknika għall-Ftehim sabiex titqies l-adeżjoni tal-Istat Indipendenti ta’ Samoa.

               (7)Jenħtieġ li l-Unjoni tiddetermina l-pożizzjoni li għandha tittieħed fi ħdan it-tmien laqgħa tal-Kumitat tal-Kummerċ fir-rigward tad-deċiżjoni prevista.

               (8)Jenħtieġ għalhekk, li l-pożizzjoni tal-Unjoni fi ħdan it-tmien laqgħa tal-Kumitat Konġunt tkun ibbażata fuq l-abbozz ta’ deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed, f’isem l-Unjoni, fil-Kumitat tal-Kummerċ fit-tmien laqgħa tiegħu fir-rigward tal-emenda għall-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra sabiex titqies l-adeżjoni tal-Istat Indipendenti ta’ Samoa għandha tkun ibbażata fuq l-abbozz ta’ deċiżjoni tal-Kumitat tal-Kummerċ mehmuż ma’ din id-Deċiżjoni.

               Artikolu 2

               Wara l-adozzjoni tagħha, id-deċiżjoni tal-Kumitat tal-Kummerċ għandha tiġi ppubblikata f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     F’isem il-Kunsill

                     Il-President

                     (1)

                        Id-Deċiżjoni tal-Kunsill tat-13 ta’ Lulju 2009 dwar l-iffirmar u l-applikazzjoni provviżorja tal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 272, 16.10.2009, p. 1).

                     (2)

                        ĠU L 333, 28.12.2018, p. 1.

                     (3)

                        Id-Deċiżjoni tal-Kunsill 2009/729/KE tat-13 ta’ Lulju 2009 dwar l-iffirmar u l-applikazzjoni provviżorja tal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 272, 16.10.2009, p. 1).

                     (4)

                        ĠU L 333, 28.12.2018, p. 1.

    ---documentbreak---

               IL-KUMMISSJONI EWROPEA
            Brussell, 1.7.2020
            COM(2020) 273 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed, f’isem l-Unjoni Ewropea, fil-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-emenda li għandha ssir fil-Ftehim biex titqies l-adeżjoni tal-Istat Indipendenti ta’ Samoa

               HEMŻA

               ABBOZZ TAD-

               DEĊIŻJONI Nru 01/2020 TAL-KUMITAT TAL-KUMMERĊ STABBILIT BIL-FTEHIM TA’ SĦUBIJA INTERIM BEJN IL-KOMUNITÀ EWROPEA, MINN NAĦA WAĦDA, U L-ISTATI TAL-PAĊIFIKU, MIN-NAĦA L-OĦRA

               ta’...

               fir-rigward tal-emenda li għandha ssir għall-Ftehim biex titqies l-adeżjoni tal-Istat Indipendenti ta’ Samoa

               IL-KUMITAT TAL-KUMMERĊ,

               Wara li kkunsidra l-Ftehim ta’ Sħubija Interim bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra
                  1
                (il-“Ftehim”), li jistabbilixxi qafas għal Ftehim ta’ Sħubija Ekonomika, iffirmat f’Londra fit-30 ta’ Lulju 2009, u b’mod partikolari l-Artikoli 13 u 68 tiegħu,

               Billi:

               (1)Fil-5 ta’ Frar 2018 l-Istat Indipendenti ta’ Samoa ppreżenta lill-Partijiet Kontraenti talba għal adeżjoni flimkien mal-offerta ta’ aċċess għas-suq skont l-Artikolu XXIV tal-GATT 1994. Samoa aderiet mal-Ftehim fil-21 ta’ Diċembru 2018 u ilha tapplikah b’mod provviżorju mill-31 ta’ Diċembru 2018.

               (2)L-Artikolu 68 tal-Ftehim jistipula li l-Kumitat tal-Kummerċ jrid jindirizza l-kwistjonijiet kollha meħtieġa għall-implimentazzjoni tal-Ftehim.

               (3)Fit-3-4 ta’ Ottubru 2019, matul is-seba’ laqgħa tiegħu, il-Kumitat għall-Kummerċ tal-FSE adotta rakkomandazzjoni lill-Partijiet għall-Ftehim, fost affarijiet oħra, li tirrakkomanda li jiġi emendat il-Ftehim sabiex titqies l-adeżjoni tal-Istat Indipendenti ta’ Samoa. Il-bidliet meħtieġa jinkludu li tiżdied l-offerta ta’ aċċess għas-suq ta’ Samoa mal-Anness II tal-Ftehim.

               (4)L-Artikolu 13 tal-Ftehim jistipula li l-Kumitat tal-Kummerċ bi ftehim jista’ jimmodifika l-Anness II tal-Ftehim fi kwalunkwe mod meqjus xieraq.

               ADOTTA DIN ID-DEĊIŻJONI:

               It-test tal-offerta ta’ aċċess għas-suq miftiehma tal-Istat Indipendenti ta’ Samoa, stabbilit fl-Anness ta’ din id-Deċiżjoni, jiżdied mal-Anness II tal-Ftehim.

               Magħmul fi …,

                           Għall-Kumitat tal-Kummerċ

                        F’isem l-Unjoni

                        F’isem l-Istati tal-Paċifiku

               ANNESS

               DAZJI DOGANALI APPLIKABBLI FUQ L-IMPORTAZZJONIJIET FL-ISTAT INDIPENDENTI TA’ SAMOA (ĠU L 333, 28.12.2018, p. 1)

                  https://eur-lex.europa.eu/legal-content/EN/TXT/?uri=OJ:L:2018:333:TOC

                     (1)

                        Id-Deċiżjoni tal-Kunsill 2009/729/KE tat-13 ta’ Lulju 2009 dwar l-iffirmar u l-applikazzjoni provviżorja tal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 272, 16.10.2009, p. 1).